**DĖL ROKIŠKIO R. KAVOLIŠKIO MOKYKLOS-DARŽELIO REORGANIZAVIMO**

2020 m. balandžio 24 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 21 punktu, 18 straipsnio 1 dalimi, Lietuvos Respublikos civilinio kodekso 2.95 straipsnio 2 dalimi, 2.96 straipsniu, 2.97 straipsnio 3 dalimi, 2.99 straipsnio 1 ir 2 dalimis, 2.101 ir 2.103 straipsniais, Lietuvos Respublikos biudžetinių įstaigų įstatymo 4 straipsnio 2 dalimi, 3 dalies 1, 4 punktais, 4 dalimi, 14 straipsniu, Lietuvos Respublikos švietimo įstatymo 44 straipsnio 2, 6 dalimis, Mokyklų, vykdančių formaliojo švietimo programas, tinklo kūrimo taisyklėmis (aktuali redakcija), patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768, Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendruoju planu (aktuali redakcija), patvirtintu Rokiškio rajono savivaldybės tarybos 2016 m. balandžio 29 d. sprendimu Nr. TS-108 „Dėl Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrojo plano patvirtinimo“, Rokiškio rajono savivaldybės tarybos 2020 m. vasario 27 d. sprendimu Nr. TS-42 „Dėl sutikimo reorganizuoti Rokiškio r. Kavoliškio mokyklą-darželį, prijungiant jį prie Rokiškio mokyklos-darželio „Ąžuoliukas““, Rokiškio rajono savivaldybės taryba n u s p r e n d ž i a:

1. Reorganizuoti nuo 2020 m. rugpjūčio 27 d. biudžetinę įstaigą Rokiškio r. Kavoliškio mokyklą-darželį, prijungiant jį prie Rokiškio mokyklos-darželio „Ąžuoliukas“, kuris, kaip juridinis asmuo, po reorganizavimo tęs veiklą. Rokiškio r. Kavoliškio mokykla-darželis, kaip juridinis asmuo, po reorganizavimo baigs veiklą.

2. Patvirtinti Rokiškio r. Kavoliškio mokyklos-darželio reorganizavimo, prijungiant jį prie Rokiškio mokyklos-darželio „Ąžuoliukas“, sąlygų aprašą (pridedama).

3. Patvirtinti mokyklos-darželio „Ąžuoliukas“ naujos redakcijos nuostatus (pridedama).

4. Įpareigoti Rokiškio r. Kavoliškio mokyklos-darželio direktorių iki 2020 m. rugpjūčio 27 d. išregistruoti Rokiškio r. Kavoliškio mokyklą-darželį iš Juridinių asmenų registro ir atlikti visus su tuo susijusius veiksmus teisės aktų nustatyta tvarka;

5. Įgalioti Rokiškio mokyklos-darželio „Ąžuoliukas“ direktorių pasirašyti patvirtintus nuostatus ir įpareigoti juos įregistruoti Juridinių asmenų registre.

6. Pavesti Rokiškio rajono savivaldybės merui ir Rokiškio rajono savivaldybės administracijos direktoriui įstatymų nustatyta tvarka atlikti visus su Rokiškio r. Kavoliškio mokyklos-darželio reorganizavimu susijusius veiksmus iki 2020 m. rugpjūčio 27 d.

7. Nustatyti, kad Rokiškio rajono savivaldybės administracijos Švietimo, kultūros ir sporto skyrius yra atsakingas už šio sprendimo įgyvendinimą.

8. Pripažinti netekusiais galios Rokiškio mokyklos-darželio „Ąžuoliukas“ nuostatus, patvirtintus Rokiškio rajono savivaldybės tarybos 2018 m. kovo 23 d. sprendimo Nr. TS-78 „Dėl Rokiškio rajono savivaldybės švietimo įstaigų nuostatų patvirtinimo“ 1.1. punktu.

Šis sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Jolita Geidanienė

Rokiškio rajono savivaldybės tarybai

**SPRENDIMO PROJEKTO „DĖL ROKIŠKIO R. KAVOLIŠKIO MOKYKLOS-DARŽELIO REORGANIZAVIMO“ AIŠKINAMASIS RAŠTAS**

2020 m. balandžio 24 d.

**Parengto sprendimo projekto tikslai ir uždaviniai.**

Sprendimo projekto tikslas ir uždaviniai – atlikti visus su Rokiškio r. Kavoliškio mokyklos-darželio reorganizavimu susijusius veiksmus.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Lietuvos Respublikos civilinis kodeksas, Lietuvos Respublikos biudžetinių įstaigų įstatymas, Lietuvos Respublikos švietimo įstatymas, Mokyklų, vykdančių formaliojo švietimo programas, tinklo kūrimo taisyklės (aktuali redakcija), patvirtintos Lietuvos Respublikos Vyriausybės 2011 m. birželio 29 d. nutarimu Nr. 768, Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrasis planas (aktuali redakcija), patvirtintas Rokiškio rajono savivaldybės tarybos 2016 m. balandžio 29 d. sprendimu Nr. TS-108, Rokiškio rajono savivaldybės tarybos 2020 m. vasario 27 d. sprendimu Nr. TS-42 „Dėl sutikimo reorganizuoti Rokiškio r. Kavoliškio mokyklą-darželį, prijungiant jį prie Rokiškio mokyklos-darželio „Ąžuoliukas““.

**Sprendimo projekto esmė.**

Atlikti visus su reorganizavimu susijusius veiksmus teisės aktų nustatyta tvarka: reorganizuoti nuo 2020 m. rugpjūčio 27 d. Kavoliškio mokyklą-darželį, prijungiant jį prie mokyklos-darželio „Ąžuoliukas“; patvirtinti Kavoliškio mokyklos-darželio reorganizavimo sąlygų aprašą; patvirtinti mokyklos-darželio „Ąžuoliukas“ naujos redakcijos nuostatus; įpareigoti abiejų mokyklų direktorius atlikti visus su reorganizavimu susijusius veiksmus; pavesti savivaldybės merui ir savivaldybės administracijos direktoriui įstatymų nustatyta tvarka atlikti visus su Kavoliškio mokyklos-darželio reorganizavimu susijusius veiksmus; nustatyti, kad Švietimo, kultūros ir sporto skyrius yra atsakingas už šio sprendimo įgyvendinimą.

**Galimos pasekmės, priėmus siūlomą tarybos sprendimo projektą:**

**teigiamos** – teisės aktų vykdymas, Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrojo plano įgyvendinimas, mokyklų valdymo optimizavimas;

**neigiamos** – nenumatyta.

**Kokia sprendimo nauda Rokiškio rajono gyventojams.**

Bus optimizuotas Kavoliškio m.-d. ir Rokiškio mokyklos-darželio „Ąžuoliukas“ valdymas, užtikrinant kokybišką gimnazijai priskirtų funkcijų vykdymą, siekiant efektyvesnio išteklių naudojimo.

**Finansavimo šaltiniai ir lėšų poreikis**.

Sprendimui įgyvendinti papildomų savivaldybės lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**.

Teisės akte nenumatoma reguliuoti visuomeninių santykių, susijusių su LR Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo, kultūros ir sporto skyriaus vyriausioji specialistė Jolita Geidanienė